Virallinen lehti nro C 076 , 11/03/1998 s. 0111



KIRJALLINEN KYSYMYS P-2438/97 komissiolle esittäjä(t): Luciano Pettinari (GUE/NGL) (8. heinäkuuta 1997) Aihe: Italian terveydenhuollon elin ISS (Istituto Superiore di Sanità) Italian terveydenhuollon elin ISS (Istituto Superiore di Sanità) on voittanut tarjouskilpailun, jota koskeva tarjouskilpailuilmoitus julkaistiin Euroopan yhteisöjen virallisessa lehdessä 6. heinäkuuta 1996 ja joka koskee seuraavien palvelujen suorittamista: ¨Scientific and technical analysis of resources in matter relating to monitoring and controlling transmissible diseases¨; kyseisen sopimuksen numero on SOC/96/202361. ISS:ltä on pyydetty pankkitakauksen avaamista summalle, joka vastaa 30 % sopimuksen rahoituksen kokonaisarvosta. ISS on kuitenkin julkinen elin, ja Italian laissa kielletään nimenomaisesti vastaavia elimiä suorittamasta tämänkaltaisia pankkitoimia. Kuitenkin ¨General terms and conditions applicable to service contracts awarded by the EC Commission¨ -ehtojen liitteen 1 10 artiklan 2 kohdan mukaan ¨the payment of the advance MAY BE made conditional upon the furnishing by the Contractor of proof that he has lodged a deposit equal to the amount of the advance (ennakon maksamisen ehdoksi voidaan asettaa, että sopimuspuoli toimittaa todisteet ennakon suuruista summaa vastaavan talletuksen tekemisestä)¨. Myös komission kannalta kysymys on vaihtoehtoisesta mahdollisuudesta, joka ei missään nimessä ole pakollinen. Eikö komissio siis aio luopua vaatimasta ISS:ltä tätä pankkitakausta - jota ISS ei voi toimittaa, koska laki kieltää sitä nimenomaisesti näin tekemästä - ja edetä ISS:n kanssa allekirjoitetun hankkeen toteuttamisessa? Mistä syistä komissio vaatii ISS:ltä välttämättä tämän pankkitakauksen avaamista, siten että tämän vuoksi uhkana on kyseisen tärkeän hankkeen peruuntuminen, hankkeen, joka samalla on osoituksena Italian julkisen terveydenhuollon rakenteiden kilpailukyvystä? Komission jäsenen Pádraig Flynnin komission puolesta antama vastaus (12. syyskuuta 1997) ¨Istituto Superiore di Sanità¨ valittiin sopimuspuoleksi avoimen tarjouspyyntömenettelyn jälkeen. Tarjouspyyntöön liittyvissä yksityiskohtaisissa ohjeissa mainittiin nimenomaisesti, että sopimuspuolen on annettava ensimmäisen maksun vakuudeksi pankkitakuu. Jos tämän lausekkeen peruuttaminen olisi hyväksytty, se olisi merkinnyt kilpailusääntöjen rikkomista ja tarjonnut muille tarjouspyyntöön osallistuneille mahdollisuuden vedota tuomioistuimeen komissiota vastaan. Vakuuden tarkoitus on kuvattu komission varainhoitoasetuksen 64 a artiklassa. Sen tarkoituksena on turvata komission tilanne siinä tapauksessa, että sovittua tehtävää ei suoriteta tai se suoritetaan myöhässä. Vakuuden avulla komissio voi korvata kaikki vahingot, korot ja vastaavat kulut. Näin ollen vakuuden tarkoituksena ei ole yksinomaan osoittaa sopimuspuolen taloudellista vakautta, ja se seikka, että sopimuspuoli on julkinen elin, ei ole ratkaisevaa asiassa. Sama tavoite voidaan saavuttaa muillakin keinoin, esimerkiksi suoralla maksulla komissiolle, vakuutuksilla tai toisen elimen antamalla vakuudella. ¨Istituto Superiore di Sanità¨ ilmoitti komissiolle, että sillä ei ole mahdollisuutta toimittaa hyväksyttävää korvaavaa vakuutta. Sopimuspuolen ja komission välillä on sittemmin saavutettu ratkaisu niin, että komission maksujen aikataulua on muutettu. Tässä yhteydessä voidaan myös korostaa sitä seikkaa, että kun komission yhteinen tutkimuskeskus hyväksytään toimittamaan julkisia hankintoja Italiassa, komission on annettava vakuus julkisia hankintoja koskevan Italian lainsäädännön mukaisesti.